Objava spremenjenega enotnega dokumenta po odobritvi manjše spremembe v skladu z drugim pododstavkom člena 53(2) Uredbe (EU) št. 1151/2012

(2020/C 208/07)

Evropska komisija je odobrila to manjšo spremembo v skladu s tretjim pododstavkom člena 6(2) Delegirane uredbe Komisije (EU) št. 664/2014 (1).

Zahtevek za odobritev te manjše spremembe je na voljo za vpogled v zbirki podatkov Komisije eAmbrosia.

ENOTNI DOKUMENT

„Aceite Monterrubio“

EU št.: PDO-ES- 0198-AM01 – 15.10.2019

ZOP (X) ZGO ( )

1. Ime

„Aceite Monterrubio“

2. Država članica ali tretja država

Španija

3. Opis kmetijskega proizvoda ali živila

3.1 Vrsta proizvoda

Skupina 1.5 Olja in masti

3.2 Opis proizvoda, za katerega se uporablja ime iz točke 1

Ekstra deviško oljčno olje, pridobljeno iz plodov oljke (Olea europaea L.), pri čemer mora biti najmanj 90 % olja pridobljenega iz glavnih sort cornezuelo in picual, preostanek pa iz sort mollar, corniche, pico-limón, morilla in cornicabra.

Ekstra deviško oljčno olje „Aceite Monterrubio“ ima naslednje fizikalno-kemijske in organoleptične značilnosti:

— Najvišja kislost 0,5 °.

— Vsebnost vlage največ 0,1 %.

— Vsebnost nečistoč največ 0,1 %.

— K270 manj kot 0,2.

— Peroksidno število manj kot 20.

— Zelenkasto rumena barva.

— Visoka stabilnost.

— Olje je sadno, aromatično, z okusom po mandljih, rahlo grenko in pikantno.

Oljke sorte cornezuelo dajejo olju saden, aromatičen okus po mandljih, oljke sorte picual pa mu dajejo visoko stabilnost ter rahlo grenak in pikanten okus.

3.3 Krma (samo za proizvode živalskega izvora) in surovine (samo za predelane proizvode)

—

3.4 Posebne faze proizvodnje, ki jih je treba izvajati na opredeljenem geografskem območju

Tako proizvodnja (gojenje in obiranje) oljk kot pridobivanje oljčnega olja, zajetega z ZOP, morata potekati na opredeljenem geografskem območju.

3.5 Posebna pravila za rezanje, ribanje, pakiranje itn. proizvoda, za katerega se uporablja registrirano ime

Obrati lahko ekstra deviško oljčno olje, zajeto z ZOP, dajejo v promet in razpošiljajo samo v vrstah embalaže, dovoljenih z veljavno zakonodajo EU in nacionalno zakonodajo.

3.6 Posebna pravila za označevanje proizvoda, za katerega se uporablja registrirano ime

Na sprednjih etiketah, hrbtnih etiketah in pečatih pakiranega olja mora biti poleg vseh drugih informacij, ki se zahtevajo z veljavno zakonodajo, dobro vidno ime ZOP („Aceite Monterrubio“). Na etiketi mora biti jasno navedeno poreklo proizvoda.

4. Jedrnata opredelitev geografskega območja

Geografsko območje, na katerem morajo potekati pridelava oljk ter pridobivanje in pakiranje olja, leži na vzhodu pokrajine Badajoz v avtonomni skupnosti Extremadura. Obsega občine Benquerencia de la Serena (in njena podeželska okrožja), Cabeza del Buey, Capilla, Castuera, Esparragosa de la Serena, Garlitos, Higuera de la Serena, Malpartida de la Serena, Monterrubio de la Serena, Peraleda del Zaucejo, Peñalsordo, Quintana de la Serena, Sancti-Espíritu, Valle de la Serena, Zalamea de la Serena in Zarza.

Območje, na katerem se pridobiva in pakira olje, je isto kot območje pridelave oljk.

5. Povezava z geografskim območjem

1. Zgodovinski dejavniki

Regija La Serena leži na vzhodu pokrajine Badajoz. Njeno ime in zgodovina sta že stoletja povezana z eno najstarejših ustanov v državi, cehom ovčerejcev La Mesta.

Razdelitev zemljišč, ki so v preteklosti pripadala plemstvu, ki je imelo v lasti velika posestva, je bila bistvenega pomena za razvoj oljčnih nasadov na tem območju. Zemlja je bila razdeljena med prebivalce vasi, ki so na večjih in manjših zemljiščih začeli gojiti oljke.

Prva pisna omemba oljčnih nasadov na tem območju pridelave sega v leto 1791, ko Antonio Agúndez Fernández v delu Viajes de La Serena [Potovanja po La Sereni] ob opisovanju kraja Monterrubio de la Serena omenja divja oljčna drevesa, katerih številčnost je olajšala cepitev oljčnih dreves.

Gojenje oljk danes po površini in donosu zaostaja samo za pridelavo žita. Nasadi pokrivajo približno 18 000 hektarjev, kar pomeni, da so oljke v nekaterih občinah prava monokultura.

2. Naravni dejavniki

Skupek dejavnikov, kot so posebna tla in podnebje tega območja, popolna ubranost med pridelkom in naravo, človeška poseljenost, precejšen družbeno-gospodarski razvoj ter kultura, ki je globoko povezana z gojenjem oljk, je pripomogel k temu, da se na območju, zajetem z ZOP „Aceite Monterrubio“, proizvaja to posebno ekstra deviško oljčno olje, ki ga cenijo tako kulinarični kritiki kot potrošniki.

Območje vpliva in območje, zajeto z ZOP „Aceite Monterrubio“, ležita na skrajnem vzhodnem delu spodnje Extremadure, ob vznožju hribovja Sierra Morena. Za območje so značilne grape in manjši griči. Oljčni nasadi se prepletajo z nasadi črničevja in žitnimi polji, v višjih legah hribovja pa je veliko grmičevja. Pokrajina ima torej značilnosti subtropskega Sredozemlja z milimi zimami ter vročimi in suhimi poletji, kjer zaradi majhnih količin padavin ni mogoča druga vrsta kmetovanja.

V nadaljevanju so podrobneje opisane lastnosti območja, zaradi katerih je oljčno olje „Aceite Monterrubio“ značilen in avtohton proizvod tega območja.

(a) Izoblikovanost površja

Obsega dve ravni:

1. polravninska območja na nadmorski višini 300–500 m;

2. hribovita območja na nadmorski višini 600–800 m.

Žita, oljke in grozdje se pridelujejo na dnu dolin. Pobočja so posejana s pašniki s črničevjem in obširnimi oljčnimi nasadi, za višje lege in vrhove pa so značilni grmičevje, kamenje in kvarcitna melišča.

Hkrati se območje deli v dva velika predela, ki sta jasno prepoznavna po svoji pokrajini: severni predel, ki je gol, ter južni predel z nasadi črničevja in oljk, vinogradi itd.

(b) Tla

Tla na območju pridelave so zelo raznolika. Na splošno so tla, v katerih se gojijo oljke, glineno-ilovnata, vendar se oljčni nasadi v zadnjih letih pojavljajo tudi na rahlejših tleh z ilovnato ali peščeno-ilovnato teksturo. Vrednost pH je kisla do rahlo kisla. Tudi globina tal je zelo različna. Na nekaterih območjih so vidni skrilavci, drugod pa so tla razmeroma globoka, tudi prek 50 cm, in dobro zadržujejo vodo.

(c) Podnebje

Podnebje je sredozemsko z nekaterimi celinskimi značilnostmi, ki pa jih blaži relativna bližina Atlantskega oceana. Kar zadeva temperaturo, so za območje v splošnem značilni kratke in mile zime ter dolga in vroča poletja. Povprečna letna količina padavin je 500 mm, in sicer jih največ pade pozimi, čeprav je količina padavin na večini območja precej majhna. Pozimi in spomladi je padavin razmeroma malo, pač pa so dežne plohe najpogostejše jeseni in spomladi, ko so tudi najbolj redne. Najvišje temperature sovpadajo z najmanjšo količino padavin. Povprečna letna temperatura niha med 16 in 18 °C, temperature pa se najviše povzpnejo na najniže ležečih območjih. Poleti lahko temperatura preseže 40 °C.

Sklic na objavo specifikacije

(drugi pododstavek člena 6(1) te uredbe)

http://www.juntaex.es/filescms/con03/uploaded_files/SectoresTematicos/Agroalimentario/Denominacionesdeorigen/PropPliegoCondDOPAceiteMonterrubio_ModMen._030220.pdf

(1) UL L 179, 19.6.2014, str. 17.